## El Consell col·labora amb l’Ajuntament de Dénia per al desenrotllament del programa de la Xarxa Tourist Info en la localitat

*** Turisme Comunitat Valenciana subscriu un conveni de col·laboració amb el municipi per al manteniment i l’actualització del programa de la Xarxa Tourist Info**

El Consell ha autoritzat un conveni de col·laboració entre Turisme Comunitat Valenciana i l’Ajuntament de Dénia per al desenrotllament del programa de la Xarxa Tourist Info mitjançant el manteniment i l’actualització en esta xarxa de les oficines d’informació turística del municipi.

Este acord pretén oferir un servici d’informació de l’oferta turística d’este municipi i del conjunt de productes turístics de la Comunitat Valenciana.

En concret, mitjançant este conveni, les dos administracions es prestaran col·laboració en el desenrotllament del programa de la Xarxa Tourist Info cooperant en el funcionament i l’operativitat de les oficines d’informació turística emplaçades en el municipi, denominades Tourist Info Dénia i Tourist Info Dénia Plaça del Consell.

D’esta manera, Turisme Comunitat Valenciana posa a la disposició de les oficines Tourist Info situades a Dénia les bases de dades i la informació turística de caràcter públic de què disposa; possibilita la seua acció coordinada amb la resta de les oficines de la Xarxa Tourist Info; dona suport i intensifica la gestió de la qualitat, i aporta les ferramentes i els procediments per a la millora contínua de l’oficina.

Per la seua banda, l’Ajuntament de Dénia es compromet a sostindre econòmicament i materialment les seues dos oficines Tourist Info i a afrontar la totalitat dels gastos corrents i del personal necessaris per al funcionament d’estes.

També haurà d’aportar el personal informador turístic amb un perfil professional adequat per a la prestació del servici d’informació turística; mantindre la imatge de les oficines de turisme d’acord amb la resta d’oficines de la Xarxa Tourist Info, i participar en els objectius de qualitat de la Xarxa i en els seus sistemes d’arreplega i intercanvi d’informació estadística, estudis o avaluació del servici, entre altres comeses.

Fecha: 11/03/2025